Ponovno lepo pozdravljeni.

Najprej bi pohvalila tiste, ki ste rešili delovni list in ga poslali v pregled. Žal je bilo takih učencev malo. Z vsakim izmed vas bi si želela stopiti v stik in vam pomagati pri obravnavi nove snovi. Lahko mi zastavite vprašanja, prosite za dodatno razlago. Ni potrebno obremenjevati vaših staršev z biologijo, saj imajo svoje delo. Devetošolci gotovo znate shraniti Wordov dokument, ga rešiti in poslati na moj naslov. Potrudite se tudi tisti, ki tega do sedaj še niste naredili.

Danes morate rešiti dve nalogi za utrjevanje naravnega izbora ter v zvezek prepisati novo snov Nastanek novih vrst. Ker je v učbeniku precej zmedeno napisano, sem na ta list napisala razlago, da boste lažje razumeli.

**NASTANEK NOVIH VRST**

1. Prvi pogoj, da nastane nova vrsta, je **pregrada**, ki onemogoča stik in izmenjavo genov med različnimi populacijami iste vrste.
2. Kaj lahko loči populacije med seboj, da se ne morejo več razmnoževati?

(Gotovo bi sami znali našteti kakšen vzrok.)

* **Naravne pregrade** (razmikanje celin, požari, poplave, dvig gorovij)
* **Umetne pregrade** (gradnja jezov, avtocest, zidov, kanalov, prenašanje osebkov na drugo celino…)
* **Razmnoževalne pregrade** (eni populaciji se spremeni zgradba spolnih organov, ima drugačen paritveni ples, oglašanje, drugi čas plodnosti…)

1. V vsaki populaciji, ki je ločena od druge, se začnejo pojavljati mutacije, deluje tudi naravni izbor in populacija se postopno spremeni.
2. Če se populaciji, ki sta nekoč pripadali isti vrsti, ne moreta več uspešno razmnoževati, pripadata dvema različnima vrstama.
3. V učbeniku si preberi na strani 84 Morda že veš…, kjer boš izvedel, kako so nastale nove vrste pšenice. Na strani 84 in 85 pa poglej zelo znan primer nastajanja novih vrst – Darwinove ščinkavce, ki so se iz ene vrste razvili v 15 vrst.

Tako, to bo za danes dovolj. Pričakujem, da se mi oglasite in pošljete preverjanje znanja. Lahko napišete tudi kakšen komentar, želje, kaj vas moti, kje se pojavljajo težave…

Želim vam čim lepši teden, v katerega smo vstopili, bodite zdravi in dobre volje.